Landsbypedeller i Grønnemose.

Nogle har sikkert allerede hørt eller læst om pedelordningen. Jeg vil alligevel skrive lidt om ordningen, dens tilblivelse og om hovedindholdet.

I januar inviterede jeg den nye formand for Vej og Trafik, Hans Bjergegaard, hertil for at drøfte løsninger på nogle lokale trafikale problemer Jeg spurgte ham om indholdet i en landsbypedelordning. Det blev starten, idet jeg hurtigt blev sat i forbindelse med landdistriktskoordinator Steen Søgaard, som ved alt om det område i Assens Kommune.

Formålet bag ordningen er dels at udvikle lokalt samarbejde og samtidig at få udført noget, der gavner landsbyen, for eks. forskønnelse Her i Grønnemose var det let at udpege nogle bestemte områder, som trænger til en kærlig hånd, nemlig Legepladsen, Mosen, Stiforbindelsen til skolen og området i og omkring Tunnellen.

Det viste sig hurtigt, at der var interesse for ordningen. Der var 17 mænd, der meldte sig som landsby pedeller. Sogneforeningens bestyrelse besluttede derfor at stå bag en forsøgsordning.

Der blev afholdt et orienterende møde i Borgerhuset. Resultatet heraf viste også interesse, men også en vis skepsis for at oprette en landsbypedelordning heri Grønnemose. En enkelt var modstander, men begrundede, hvorfor han var imod.

Efter forhandling med kommunen er der fra den 19.maj 2014 etableret en forsøgsordning, der omfatter Mosen, Legepladsen og Nærområdet omkring tunnelen. Ordningen gælder foreløbig for resten af 2014. Den kan dog opsiges af begge parter med 14 dages varsel.

Vi skal hovedsagelig slå græs, klippe visse hække, holde ukrudtet nede og holde stien ved mosen i orden. Det hele er nøje beskrevet i aftalen. Vi skal ikke vedligeholde legeredskaber eller tage os af stiforbindelsen til skolen, grundet forsikringsmæssige årsager. Vi er lovet, at stien vil blive renoveret og asfalteret i løbet af i år Kommunen yder et honorar på 27400 kr. Vi bestemmer selv, hvordan vi vil anvende pengene. Vi skal selv levere redskaber til udførelse af opgaverne. Vi kan med kommunen desuden indgå aftaler om at udføre særlige bestillingsarbejder, der vil blive honoreres særskilt efter forhandling.

Lige nu er der 13 virksomme landsbypedeller. De er inddelt i 3 hold. De 8 tager sig af legepladsen, andre 3 af Mosen og 3 af Nærområdet ved tunnelen. **Vi kan sagtens bruge flere pedeller**. Jo flere vi er, des nemmere er det at udføre opgaverne. Ved sæsonens afslutning afholdes et evalueringsmøde. Her ser vi, om der er interesse for at fortsætte ordningen.

Måske kan ordningen udvides til også at fungere i Etterup og i Ålsbo.

Jeg håber, at landsbypedelordningen vil blive til glæde for Grønnemose.

Jens Bartholin